Ogelin Plantaasit ry. Toimintakertomus 2024

Ogelin Plantaasit ry. vastasi sääntöjensä mukaisesti virkistysviljelytoiminnasta Oulunkylän Veräjälaakson Tulvaniityn alueella vuokraamalla viljelypalstoja helsinkiläisille ja huolehtimalla kaupungilta vuokratusta alueesta. Toimikautena oli viljeltävänä reilut 235 palstaa.

Yhdistyksen vuosikokous pidettiin 21.3.2024. Vuosikokouksessa valittiin uusi hallitus. Uudet hallituksen jäsenet: puheenjohtaja Niina Alm, varapuheenjohtaja Terja Matintalo, sihteeri Heidi Kallioinen, taloudenhoitaja Tomi Uusitalo, palstavastaavat Terja Matintalo, Hanna Korhonen ja Heidi Kallioinen, muut jäsenet William Aspelin, Merle Versinin, Heikki Ylinen, Iivari Ylinen sekä varajäseninä Pertti Kivinen ja Rainer Riepponen. Mirva Alm säilyy hallituksen ulkopuolella rahaliikenteen hoitajana ja pankkitunnusten haltijana toistaiseksi. Uusi hallitus kokoontui 16.4.24, (21.5.24 ei päätösvaltainen), 21.8.24, 2.10.24 ja 14.11.24.

Tiedotus, laskutus ja postitus sujuivat yhdistysavaimen avulla sujuvasti. Yhdistysavaimeen on päivitetty jäsenten yhteystiedot ajan tasalle. Osuuspankissa maksuliikenne on ollut toimivaa. Myös yhteistyö kirjanpitäjän kanssa on jatkunut hyvin. Laskut ja muut juoksevat asiat on hoitanut lähinnä puheenjohtaja. Taloudenhoitajan erillistä toimea ei saatu toivotusti käyntiin kiireellisten aikataulujen vuoksi. Myöskään tilin käyttöoikeuksia ei ole uusittu pankkiin.

Hallituksen työtä vaativista tehtävistä on maksettu palkkiot. Palkkioista ja tehtävien jaosta on käyty vuosittain keskustelua, jotta palkkiot ja työmäärät olisivat oikeassa suhteessa. Korvaukset ovat perin kohtuullisia vuoden aikana tehdystä merkittävästä työmäärästä. Lisäksi alueella suoritetuista erillisistä töistä on maksettu 10€/h palkkioita. Tehtävät kattavat wc:n huoltoa, ruohon leikkausta, raivausta ja muita alueella suoritettuja välttämättömiä työtehtäviä. Hallituksen kokouksiin on ostettu aiemmin pientä syötävää.

Yhdistyksen jäsenmaksu on pidetty entisellä tasolla, varoja on riittänyt varastoremontin jatkamiseen.

Hallitus tiedottaa ajankohtaisista asioista facebook-palstalla Ogelin Plantaasien Palstalaiset. Yhdistyksellä on omat **kotisivut** osoitteessa [*www.ogelinplantaasit.yhdistysavain.fi*](http://www.ogelinplantaasit.yhdistysavain.fi). Facebookin sivustolla viljelijät voivat jakaa informaatiota alueen tapahtumista ja toiminnasta sekä hoitaa kasvien välittämistä ja tarvikkeiden kierrätystä. Välttämättömissä asioissa viljelijöihin on aina otettu yhteyttä henkilökohtaisesti. Jäsentiedotus suoritetaan sähköpostin välityksellä jäsenrekisteriin kytketyllä postitustoiminnolla. Kirjeposti on mahdollista vain erityisin perusteluin poikkeuksellisesti. Yhdistyksellä on palsta-alueella kaksi ilmoitustaulua. Yhdistyksellä on palstavastaavan käytössä tabletti helpottamaan ja mahdollistamaan ajantasaisen työskentelyn palsta-alueella. Yhdistyksellä on edelleen käytössä myös puhelin ja siinä puhelinvastaaja, joita ei viljelykauden ulkopuolella aktiivisesti seurata. Yhdistyksen sähköpostiosoite ([palsta.ogelinplantaasit@gmail.com](mailto:palsta.ogelinplantaasit@gmail.com)) on aktiivisessa käytössä. Yhdistyksellä on käytössään myös kannettava tietokone.

Kesän 2024 aikana on tehty resurssien mukaan työtä palsta-alueella. Loppukesästä on havaittu useita palstoja, joiden viljely on laiminlyöty, näiden osalta huomautuskierros suoritetaan seuraavana keväänä.

Kesän ajan vesipumppu on toiminut moitteetta. Syksyllä suoritettiin pumpun huolto, joka on suositeltu toteutettavaksi noin viiden vuoden välein.

Viljelykauden aikana työkaluja oli jälleen saatavilla lainaan varaston seinustalla.

Hallituksen suurin työmaa pienillä resursseilla on ollut vanha varastorakennus ja sen uudistus vuodesta 2021 alkaen. Kesällä 2024 työ on saatu suunniteltuun pisteeseen. Vuonna 2021 tehtiin pohjatöinä salaojitusta ja sisätilan montun täyttö, vuonna 2021 puuseppä Viktor Veresinin rakensi upean wc-tilan, vuonna 2023 hän korjasi pahoin ränsistyneen varastotilan ja vuonna 2024 hän korjasi rakennuksen kantavia rakenteita ja ulkoverhoilua sekä maalasi rakennuksen. Kiitos Viktorille suurenmoisesta työstä ja erityisesti rakennuksen seinäänsä saamasta hienosta kyltistä: Ogelin Plantaasit 1940. Vuosiluvun pitäisi olla oikea rakennuksen alkuperäinen valmistumisvuosi, joka on todennettu vanhoista valokuvista.

Kesällä 2023 käyttöön otettu Pikkuvihreän kompostivessa on toiminut hyvin. Wc:n käyttö edellyttää pientä silmälläpitoa ja tästä saamme kiittää vapaaehtoisia vessavastaavia.

Palstatolppien uusimista ei ole toteutettu, tolpat ja numerolaatat ovat valmiina. Tolppia on useampi henkilö käsitellyt varastoon valmiiksi. Resursseja suuren työn toteuttamiseen ei ole ollut. Työ on siirretty eteenpäin, työstä on päätetty maksaa erillinen palkka.

Palstavastaavien työtä on kehitetty, toimintatapoja ja työmäärää on suunniteltu entistä toimivammaksi ja vähemmän kuormittavaksi kokonaisuudeksi. Ajan puutteen vuoksi työtä tehdään välillä pitkilläkin viiveillä.

Alueen karttaa on työstetty sähköiseen muotoon.